Papersnake/gushiwen huggingface dataset:
登独石口边城远望作
纪迈宜（清代）

两山如龙翔，蜿蟺百余里。长城亘其上，乱石相角犄。

巍巍帝王都，有成斯有毁。何论穷荒地，千年泣残垒。

筑城声犹悲，垣堞已倾圮。所嗟秦人愚，贾怨徒劳尔。

新城屹金汤，盛代车同轨。筑不假民力，工费皆官庀。

宽仁高百王，汪泽唐虞比。内外方一家，岂藉防奸宄。

庶以壮观瞻，威灵震远迩。我登城上望，惊砂蔽天起。

云黯孤日黄，霜严百卉死。一视但茫茫，峰峦势未已。

百夷争效顺，驼马纷填委。河流荡山来，激迅齧城址。

入塞折复出，汇作白河水。望洋趋巨壑，朝宗正如此。

关吏招我饮，潼乳亦甘美。其长八十余，矍铄矜动履。

自诉征战劳，回首逾三纪。曾逐八千卒，歼虏数倍蓰。

裹粮常不继，酸风射眸子。疮痏犹在体，筋力嗟痹痿。

幸蒙浩荡恩，月支太仓米。感此再三叹，上马仍徙倚。

时平壮士老，临风徒抚髀。
周颙
徐钧（宋代）

纷纷世代我何知，春韭秋菘味可奇。
何事轻招猿鹤怨，至今人讶北山移。
寄省中知己
林宽（唐代）

门掩清曹晚，静将乌府邻。花开封印早，雪下典衣频。

怪木风吹阁，废巢时落薪。每怜吾道苦，长说向同人。
近吟
卫宗武（宋代）

七十三年老病身，扁舟於此往来频。
吴兴故老消磨尽，却认青山作故人。
夕月三首
佚名（隋代）

凝阴禀粹，照临八埏。
丽天垂象，继日代明。
一气资始，四时运行。
灵祗昭昭，备物讶诚。
送黄寺丞谪濠梁
宋祁（宋代）

间关羁籍远，跌宕壮心违。
倦逐淮禽去，欣同塞马归。
时来富且贵，事往是耶非。
姑共春清酌，徐徐遣世机。
洞仙歌（中吕调）
柳永（宋代）

佳景留心惯。况少年彼此，风情非浅。有笙歌巷陌，绮罗庭院。倾非巧笑如花面。恣雅态、明眸回美盼。同心绾。算国艳仙材，翻恨相逢晚。

缱绻。洞房悄悄，绣被重重，夜永欢余，共有海约山盟，记得翠云偷翦。和鸣彩凤于飞燕。间柳径花阴携手遍。情眷恋。向其间、密约轻怜事何限。忍聚散。况已结深深愿。愿人间天上，暮云朝雨长相见。
喜得当涂叶学士手笔
宋祁（宋代）

随岸秋风惨别袪，峥嵘岁晏得双鱼。
定因南浦传能赋，却到西河问索居。
夜月连江金液动，晓山围国钿螺疏。
端倪欲报怀人恨，滴尽瑶蟾尚有馀。
李莼客同年用山谷以双井茶寄子瞻诗韵叠寄三首依韵奉答 其二
赵铭（清代）

陶侯绝学继越缦，廿年手仇洨长书。鞭心入微恣幽讨，冥若缒海探骊珠。

为文伤命古有诸，岂徒茂陵病相如。红蟫已化素编在，仙魂飞渡来镜湖。
闻蜩
章型（清代）

绿阴清昼掩柴扉，鸦鹊投林蝶绕帷。惟有鸣蜩最奇绝，声声犹似唤杨妃。
哭崖山
文天祥（宋代）

宝藏如山席六宗，楼船千叠水晶宫。
吴儿进退寻常事，汉氏存亡顷刻中。
诸老丹心付流水，孤臣血泪洒南风。
早来朝市今何处，如悟人间万法空。
古意
阎宽（唐代）

庭树发华滋，瑶草复葳蕤。好鸟飞相从，愁人深此时。

天中有灵匹，日夕嚬蛾眉。愿逐飘风花，千里入遥帷。

心逝爱不见，空歌悲莫悲。
园蔬六首 其一
袁燮（宋代）

携锄抱瓮不辞劳，要使霜根足土膏。我去艰难生理窄，却疑学圃属吾曹。
和子华安国明空颂
韩维（宋代）

欲识真空理，须明动用间。
色心全不碍，生死岂相关。
卷箔凉风动，焚重昼景閒。
回头大行路，满目是青山。
球屿晓霞
谢其仁（清代）

东洋砥柱号琉球，成绮朝霞灿小洲。光照赤山祥气蔚，红蒸丹港锦文浮。

扶桑日出含精射，沧海云生擘絮收。熳烂烟波缥缈际，澄台占史一迎眸。
与歌者何戡
刘禹锡（唐代）

二十余年别帝京，重闻天乐不胜情。
旧人唯有何戡在，更与殷勤唱渭城。
句 其一
詹默（宋代）

茅屋不闻雪，纸窗宜读书。
题金陵杂兴诗后十八首
李琏（宋代）

花开似污天衣血，雨过重闻御案香。
最恨寺奴隳太极，预先夺我画梅梁。
句
李范（唐代）

清猿啼远木，白鸟下前滩。鹤归秋汉远，人去草堂空。

虽当南北秋，不碍往来人。钓叟无机沙鸟睡，禅师入定白牛闲。

天涯故友无来信，窗外拒霜空落花。
美睡
陆游（宋代）

老来胸次扫峥嵘，投枕神安气亦平。
漫道布衾如铁冷，未妨鼻息自雷鸣。
天高斗柄阑干晓，露下鸡埘腷膊声。
俗念绝知无起处，梦为孤鹤过青城。
灌花
允禧（清代）

阶砌罗群芳，宛然如藻缋。照日相鲜新，临风各向背。

盱睢忘忧子，淡焉此静对。荣谢寄流转，采色看迭代。

休兹造化心，泽物恐不逮。园丁汲井栏，时时自灌溉。
山居十首
薛嵎（宋代）

午睡不觉长，童子入城回。
地炉散微烟，煨芋已成灰。
独酌无佳宾，梅花为吾开。
须臾山有高，顾影空徘徊。
过上村庵二首 其二
赵蕃（宋代）

秀色留金凤，馀芳在木犀。日明能皓皓，风急似凄凄。

野地犹飞蝶，深林亦啼鸡。居閒常却扫，安步辍扶藜。
寿杨广文六十解组南还时署邑篆事
孙锐（宋代）

五载琴堂奏未央，乌纱紫绶鬓苍苍。
三鳣已集弘农兆，五柳仍分彭泽芳。
廉石一车归吏部，清风两袖付中郎。
山间甲子君知否，好向关西卧夕阳。
辊金丸 呜鹤余音卷六
杨真人（唐代）

五更里，天欲晓。功圆满行都了。便脱壳，来往有无间，显出真容便。古今快乐仙家，延长生，永无老。降紫诏传报玉皇宣，驾祥云，归蓬岛
题惠山寺真赏亭流觞
施大任（宋代）

惠山山半有飞泉，甃石环亭泛酒船。只任源流自亭下，不缘机智得方圆。

夷犹小棹翻宾榻，零乱浮华出洞天。六月炎蒸应恋此，二松风韵更萧然。

江帆远渡疏林外，山鸟闲吟落照边。盛世正逢元祐日，清欢重继永和年。

萦心难效公垂咏，真赏尤知子美贤。我是林泉自由者，时时来作醉中仙。
蓦山溪（如虞彦恭寄钱逊叔）
王以宁（宋代）

平山堂上，侧盏歌南浦。醉望五州山，渺千里、银涛东注。钱郎英远，满腹贮精神，窥素壁，墨栖鸦，历历题诗处。

风裘雪帽，踏遍荆湘路。回首古扬州，沁天外，残霞一缕。德星光次，何日照长沙，渔父曲，竹枝词，万古歌来暮。
西园即事
张端诚（清代）

端居人迹少，槛外日初长。春雨不成点，桃花红过樯。

闲云停作片，虚室静生香。自笑从前拙，轮蹄为底忙。
渡江云（春江雨宿）
詹玉（宋代）

拖阴笼晚暝，商量清苦，阵阵打篷声。分明都是泪，不道今宵，篷底有离人。松涛摇睡，梦不稳、难湿巫云。几点儿、泪痕跳响，休要醒时听。

销魂。灯下无语，□泣梨花，掩重门夜永，应是添、伤春滋味，中酒心情。东风湖上香泥软，明日去、天色须睛。相见也，洛阳沽酒旗亭。
次韵梦得浅红芍药长句
洪迈（宋代）

十日愁阴病不出，卧看春归无计惜。
诗翁遣送淮海春，衰眼熨开云雾拆。
胭脂注脸匀未遍，肉红借酒生春色。
了知造物著意深，倾倒春工不余力。
年来不顾溱洧女，载酒非公复安适。
且将妙句写余妍，欲立佳名付精识。
一春颇困歌湮没，回首纷华三太息。
愿言乞与洗心方，归对炉香诵周易。
雪后与群公过慈
岑参（唐代）

乘兴忽相招，僧房暮与朝。雪融双树湿，沙闇一灯烧。

竹外山低塔，藤间院隔桥。归家如欲懒，俗虑向来销。
忆秦娥
刘基（明代）

风淅淅，月明何处吹长笛。吹长笛，拂云来雁，连天芦荻。

繁华过眼成今昔，沧波浩渺空潮汐。空潮汐，淡烟衰草，六朝陈迹。
和蒲泰亨四首
黄庭坚（宋代）

玉座天开旋北斗，清班鸟散落余花。
有人难立百官上，不为庙中羔兔蛙。
三月二十八日枣柏大士生辰二首 其一
释德洪（宋代）

大千微尘偈，章句妙难求。公为疏通之，如海决江流。

堂堂须垂疏，漆点横清秋。十虚圆当念，三世集毛头。

平生说禅口，想见光迸浮。世间眼久灭，法宝空海洲。

年年春欲暮，禅室清香留。迷途指南车，戴恩负山邱。

愿从清凉山，威光作依投。行当方山见，跬步披衣裘。
题红梅图为大行人郑士达思亲作
王缜（明代）

君不见太行山，云挂长空镇日闲。一从狄公归望眼，至今认作思亲颜。

又不见忘忧草，品题亦是闲花藻。自入诗家作母看，顿令孝子皆珍宝。

此图试问何所为，无乃取象亦于斯。郑君低头为我语，母生正值梅花时。

只今离母又几载，见花宛若见母态。陟屺翩鵻日日心，此心但愿花相对。

嗟哉郑君能孝思，比德拟类绝妙奇。清香真是幽閒德，红艳应同淑媛姿。

绛纱帐暖春先入，玉颜对醉流霞色。独立风前笑雪霜，万紫千红皆敛迹。

江南信是花卉魁，等閒结子亦奇哉。蚤年已见登庙堂，材大终须调鼎台。

红梅红梅花常开，愿与蟠桃归去来。
赠张景方
韩驹（宋代）

斯文万古照乾坤，削简沉碑仅免燔。在处自应神物护，从来难为俗人言。

仙官下取馀无几，夹壁深藏尚半存。异日亡书购三箧，吾知汉相有贤孙。
和蔡太守见寄
祁顺（明代）

云山咫尺望中思，五马南来定几时。倘念穷途离索久，抱琴乘兴愿先施。
西江月·婥婥妆楼红袖
李处全（宋代）

婥婥妆楼红袖，亭亭将阃青油。东皇天巧世无俦。定有司花妙东。十里香风晓霁，千家绮陌春游。竹西路转古扬州。歌吹只应如旧。
忆吴越风景 其四
唐之淳（明代）

最忆吴中与越中，黄梅时节雨濛濛。松间采术寻真侣，竹下分茶立小童。

千顷白云丹井月，数行青纻酒楼风。于今忽作边城客，破帽戎衣逐塞鸿。
第五十六曹溪意旨颂
释义青（宋代）

重峰层仞插寒空，塔锁深云势莫穷。

千古松声来有韵，万年溪水去无踪。
三代门。后稷
周昙（唐代）

人惟邦本本由农，旷古谁高后稷功。

百谷且繁三曜在，牲牢郊祀信无穷。
送舜卿游建昌
周紫芝（宋代）

并门当日倚长城，笑遣妖凶卷旆旌。江上长鲸知巳灭，草中封豕不劳平。

十年当念疮痍苦，此日宁论战伐名。虎帐夜谈资婉画，为言奇策是休兵。
成王冠辞
佚名（先秦）

使王近于民。
远于佞。

近于义。
啬于时。

惠于财。
亲贤使能。
怀玉山旧游寄王彦博徐审知
赵蕃（宋代）

南山白塔高何许，弄日摩穹相与曾。
放歌直下清溪去，落日半衔渔木灯。
寓居春晚花卉蔬果盛敷荣欣然有作八首 其七
曾习经（清代）

青李来禽日给藤，交亲囊寄岁相仍。宣南故事吾能说，略似花之寺里僧。
客舟夜雨
赵抃（宋代）

朝发温江上处溪，小舟无寐枕频攲。夜来雨作籧篨响，恰似当年赴举时。
范待制
洪咨夔（宋代）

太白晓燄燄，飞鸿秋冥冥。气节蚤已劲，勋名晚逾馨。

冰霜蜀栈蹇，风雨秦关腥。一范不可作，岷峨千古青。
送赵安卿召除考功
曹彦约（宋代）

五老重湖一腐儒，强令随牒应时须。
杜陵身世霜前鬓，陶令田园雨后芜。
梅菊满怀忧岁晚，松楸关念怯春濡。
知音自是调元手，乞与还山护命符。
次韵和王正仲熙宁郊祀二十韵
刘攽（宋代）

骏命膺长发，鸿图本慎徽。八方星拱极，四海日升晖。

旧典增咸秩，弥文示表微。圣时均玉烛，天统正璿玑。

南极迎阳复，阴泉候气归。积高常眷顾，昭孝每毋违。

羽卫来双阙，和銮并六飞。风霆齐命令，龙虎会旗旂。

帐殿层城暮，金波列宿稀。严更虚夜鼜，雕辇下彤闱。

广乐千人唱，升烟万目睎。众神知受记，象物竞来依。

陟降兼明察，圆方比范围。送音仍鬻鬻，畀福想霏霏。

霈泽苏群动，春阳畅墐扉。庆深周揭厉，感极至歔欷。

多士参鸣玉，微生厕皂衣。肃雍瞻帝武，奉引近天威。

儒馆鹓鸾旧，长谣锦绣辉。因知子云赋，何足颂巍巍。
句
曾几（宋代）

地灵得南徐，天险称此固。
孤鸾•夜泊江干，赋得梦回时酒醉后思量着
董以宁（清代）

醉乡堪徙。正李白为侯，刘伶为帝。乞得酒泉，我欲移家去矣。

道帝卢生相揖，又拉入、邯郸枕里。谓我愁城三匝，到此堪回避。

忽移时画角驱蝴蝶。更欲度醉乡，大江阑止。猛看江头月，映澈芦花尾。

回想佳人何处，依旧是、愁城千里。再去苍茫难问，被三闾调戏。
赠人二首 其二
汪藻（宋代）

山城重到转清幽，胜日闲寻旧钓游。定是沙鸥嫌俗驾，背人飞去不回头。
永嘉张仲思相士过访坐间索诗
张镃（宋代）

便静非形色，相逢子独知。
功名槐蚁话，文字壁鱼痴。
剩取朝贤誉，何须隐者诗。
南湖鸥正狎，休误凤凰池。
题开元寺门阁
杜荀鹤（唐代）

一登高阁眺清秋，满目风光尽胜游。何处画桡寻绿水，

几家鸣笛咽红楼。云山已老应长在，岁月如波只暗流。

唯有禅居离尘俗，了无荣辱挂心头。
十放诗 其六 放鹤
成鹫（清代）

山中有高士，共住一年年。短榻寒连影，孤灯夜立禅。

神交天地外，怅别秋风前。大笑出门去，閒云何处边。
三月十二日有事于攒宫同李处士因笃
顾炎武（明代）

馀生犹拜谒，吾友复同来。筋力愁初减，天颜伫一回。

岩云随驭下，寝仗夹车开。未得长陪从，辞行涕泗哀。
淳化中朝会二十三首
佚名（隋代）

遗俗续陶唐，来苏徯圣皇。
布昭汤绰伐，恢复汉对疆。
金铖申斟剪，朱干示发扬。
宜哉七德颂，千摇播洋洋。
石州慢
元好问（金朝）

击筑行歌，鞍马赋诗，年少豪举。从渠里社浮沈，枉笑人间儿女。

生平王粲，而今憔悴登楼，江山信美非吾土。天地一飞鸿，渺翩翩何许。

羁旅。山中父老相逢，应念此行良苦。几许虚名，误却东家鸡黍。

漫漫长路，萧萧两鬓黄尘，骑驴漫与行人语。诗句欲成时，满西山风雨。
雨后海珠登眺 其二
李义壮（明代）

半亩高亭百尺强，坐来天地自生凉。朝临爽气南山近，夜浣银河北斗长。

立马来牛原并逐，浊泾清渭不同行。十年窗下羲皇梦，肯放轻尘到石塘。
袁松溪簿来承绝句以紫霞翁见号因自号为紫霞
赵汝腾（宋代）

名斋取义本凡庸，借屋蓬莱理钓篷。
特为紫阳访霞紫，临流一笑就称翁。
喜逢郑三游山
卢仝（唐代）

相逢之处花茸茸，石壁攒峰千万重。

他日期君何处好，寒流石上一株松。
御君兄内子妆阁被火敬唁以诗八首 其四
王彦泓（明代）

鸾鎞犀导总成尘，散朗高情一笑轻。侍女拨灰重拾得，瑶钗白凤尚如生。
清化镇道中
于谦（明代）

琅玕深处翠阴凉，绿树人家水绕墙。宿雨润含畦麦秀，南风吹送野花香。

行人指顾青山远，驻马徘徊白昼长。景物虽同民俗异，不胜三叹忆吾乡。
调笑令
佚名（宋代）

非雾。花无语。远似朝云何处去。凌波不过横塘路。燕燕莺莺飞舞。风吹仙袂飘飘举。拟倩游丝惹住。
寓展江亭谢尧夫寄酒及花
韩维（宋代）

措枉我先违陛石，均劳公亦下堤沙。
已欣晚岁逢良友，更喜高秋见好花。
旨酒芳新来似水，危亭清绝至如家。
三杯举白歌相和，忘却风前两鬓华。
圆明园四十景诗 其十四 武陵春色
弘历（清代）

复岫回环一水通，春深片片贴波红。钞锣溪不离繁囿，只在轻烟淡霭中。
大柿行
王之道（宋代）

君不见郑虔学书晚弥笃，岁收柿叶贮三屋。
兴来寝食两俱忘，但觉毛公老而秃。
又不见梓人造车度群木，木中无火柿所独。
旧言盖轸象乾坤，须信斡旋归一轴。
美哉此果有常德，结实何曾问荒熟。
霜余万颗缀寒林，下视黄柑类奴仆。
牛心取象庶彷佛，熨斗得名何浼渎。
火乾既许暖关膈，冰冷当知解烦燠。
今年夏秋足时雨，尽道和气钟百谷。
西成仅得十之五，亦见阴阳有盈缩。
就中朱实繁且大，照野煌煌骇人目。
较之常岁远不侔，正似{左豆右斗}胜难趁斛。
国家运厄困强敌，一纪於兹事弓{左韦右蜀}。
空庭喋血在今年，我已不疑何更卜。
禾和鞋谐古云谶，大柿之祥天下福。
请赓继伐献吾君，王者功成四方服。
苏明允宗丈挽辞二首
苏颂（宋代）

尝论平陵系，吾宗代有人。
源流知所自，道义更相亲。
痛惜才高世，齎咨涕满巾。
又知馀庆远，二子志经纶。
九月十五夜月下作三首 其二
郑孝胥（清代）

沉寥气未清，空水自交明。楼外无所见，烟中闻鹤声。
送韩子云捡正将漕江东二首
杨万里（宋代）

名下得佳句，梦中哦半生。
未逢心已契，相见眼偏明。
复此匆匆别，苍然惘惘情。
非关风外树，侬自作离声。
水调歌（题角牴人障）
程节齐（宋代）

养气兼养勇，岂不丈夫哉。何人刚欲斗力，谩向此间来。莫论施刚文绣，看取兼人胆谅，胸次尽嵬嵬。独步登坛后，诸子尽舆台。笑渠侬，刚贲育，伎婴孩。虚娇自恃，未识金德木鸡才。始也旁观退听，少则直前交臂，智与力俱摧。世有赏音者，为唱凯歌回。
窘匮中复大雨殊忧闷闻诸僮聚食笑语为赋一绝
郑刚中（宋代）

建瓴败屋方倾雨，垂罄空囊正念饥。
渐见炊烟多笑语，可怜僮仆太无知。
相和歌辞。阿娇怨
刘禹锡（唐代）

望见葳蕤举翠华，试开金屋扫庭花。

须臾宫女传来信，云幸平阳公主家。
岭梅
李龙高（宋代）

雪立孤标不受霾，世间浪蕊等浮埃。
清高已是无俦伍，更向群山顶上开。
重过惠应寺 其二
张度（宋代）

竹色千霄直，闲房开翠微。人穿萝薜径，僧制芰荷衣。

篱果随时落，溪云傍晚归。愧非元度逸，常得息尘机。
投吏部汪
王阮（宋代）

铨选仍多弊，今年得伟人。衣冠归藻鉴，草芥倚阳春。

冢宰天官贵，山公启事新。请收才杰士，预作凤池宾。
留仲泽
郦权（金朝）

朝衫酒湿紫宸霞，暂辍旌旗拥使华。驰马弯弓真将种，载书囊笔自名家。

江湖万里春回雁，燕赵千林月满花。明日升沈便霄壤，更留玉树倚蒹葭。
淇县有殷三仁祠将至卫辉有殷太师比干墓庙
郑岳（明代）

秋黍何离离，驱马登殷墟。孟门与太行，左右相萦纡。

狡童不我好，万乘为独夫。图任惟奸回，亲贤反见疏。

矢心各自靖，揆道岂云殊。埋骨邈千年，庙貌犹古初。

孔圣赞一词，永与天壤俱。
为昆石蒲苗删去焦叶戏成
舒岳祥（宋代）

细雨幽窗晓露垂。雁苗昆石两相宜。
老翁拔白知无用，且为昌蒲镊退髭。
赠臧文仲四首 其三
陈造（宋代）

理以定故明，用智或成疏。芸芸自根求，一一皆我储。

饥糒渴须浆，水固不宜车。请君默自烛，是物谁欠馀。
相见欢（见月闻笛八月五夜）
李处全（宋代）

新凉襟袂冷然。乍晴天。风送谁家羌管、月便娟。

云散尽，秋空碧，玉色悬。洗耳时听三弄、等团圆。
乙丑冬重过古囊 其四
黄廷用（明代）

本是吾宗子，超然云外情。重莲昭帝贶，双虎狎师行。

缩地通仙界，扣关入洛城。空馀丹鼎在，采药学无生。
挽刘大监思恭 其二
度正（宋代）

一门金玉友，仲也更高明。天粹仁几熟，心融义亦精。

有怀殊未究，所论略施行。握手悲无日，临风涕泗横。
再赋木犀
周紫芝（宋代）

新诗几欲赋幽姿，才浅真惭秃角犀。未可便教金粟尽，直须看到玉蟾低。

风吹香去天谁管，花趁人来我自携。不对此郎时一醉，空令墓上揭征西。
送常老住疏山
游九功（宋代）

师住疏山祗树园，卧看云雾起江村。
百年鼎鼎春风转，一钵垂垂老眼昏。
古殿扑空参铁凤，夜潭翻月落金盘。
何时击缆西风下，松柏阴阴独扣门。
伤春
虞俦（宋代）

一见花开一泪垂，花飞有底急风吹。自从腊后梅花发，愁到牡丹开尽时。
既旱得雨连日不小住 其二
林希逸（宋代）

喜雨还忧雨过多，人生可煞是多魔。事难恰好天谁问，天本无心可奈何。
正月十六夜，双门观灯，时闽、粤阃官吏皆集
范梈（元代）

双门此夜启崇台，次第东山好月来。自古金吾元不禁，少留大将与衔杯。
酬张秘书因寄马赠诗
元稹（唐代）

丞相功高厌武名，牵将战马寄儒生。四蹄荀距藏虽尽，

六尺须头见尚惊。减粟偷儿憎未饱，骑驴诗客骂先行。

劝君还却司空著，莫遣衙参傍子城。
南屏春晓图
释居简（宋代）

塔颖透云天影曙，水塍分畛葑痕青。鹭鸶睡起忺初日，瘦立楼东柳外汀。
题蔡芝林婿顾生林塘书屋卷
谢晋（明代）

幽人卜筑向林塘，插架图书万卷藏。白板扉开山对面，赤栏桥跨水中央。

佳宾日日来闲径，小犬时时吠短墙。蕲簟展来欺竹色，湘帘捲处动波光。

苍松露滴琴声净，玉麈风含笑语凉。渺渺鸥边菰叶短，轻轻燕外柳丝长。

回飙静听牙签响，清昼时闻臈瓮香。未暇赋诗招隐逸，从教濯足咏沧浪。

怜君有志营先业，嗟我无由老故乡。珍重却翁尤好事，何妨佳婿坦东床。
入宣威关
黄衷（明代）

猿声犹是贵山闻，约略莺花管割分。旧垒已荒馀细柳，微𩁺晴后尚流云。

扬旌稍领蛮夷长，学道真惭父母君。谩儗当时康济事，一篇初就省方文。
伏暑经桐庐道中 其四
黎民表（明代）

玉盘盛水贮甘瓜，蝉鬓迎风翠袖斜。冰水如山供坐客，骄阳不入五侯家。
禁城秋夕
李材（元代）

绛宫星澹海无波，九陌犹闻动玉珂。阊阖微云藏夕漏，建章明玉挂秋河。

此身天地流萍远，故国关山落木多。欲听钧天尘梦隔，紫箫吹尽桂婆娑。
龙兴灯夕
韩琦（宋代）

花雨交加坠宝坊，万灯全掩玉蟾光。几时莲与春风偶，此夜人蟾蜡日狂。

欲乐一知趋寿域，路迷无处不仙乡。当筵自是壶中景，莫访金吾漏短长。
会故集贤崔侍郎园池
韩琦（宋代）

崔园高绝五门西，尘外风光是处宜。唐室旧池因地得，汉宫遗处上楼知。

青螺万岭前为障，碧玉千竿近作篱。我住邺台殊草创，一来尤觉愬归迟。
陈西老母氏挽词
翁卷（宋代）

八十余年寿，孀居备苦辛。
成家无别物，有子作诗人。
远客移书吊，新坟得佛邻。
秋堂挂遗像，癯若在时身。
赠僧戒休
鲍溶（唐代）

风行露宿不知贫，明月为心又是身。

欲问月中无我法，无人无我问何人。
铁袈裟 其一
李懋远（宋代）

宦游飘忽十年间，持节重来见旧山。惟有潺湲庭下水，无心犹伴白云闲。
挽郡博士待班刘公歌
王柏（宋代）

东风变九野，万物负生意。
素韠何栾栾，清血洒幽隧。
猗欤静寿翁，归全可无愧。
人生托溟涬，消息同一气。
过化来者续，自昔叹川逝。
温温夙好修，甄陶瑚琏器。
凝乎觚自度，澹乎靓且邃。
诗书以为粮，忠信以为饎。
人皆崇荣途，公独徐揽辔。
三转坐臯比，五鹗争自致。
上培德谊种，下开文字瑞。
一子通金闺，一子需大对。
衣冠绘庆图，岂料造物忌。
学校失师模，乡闾思善类。
梅花已流水，草木谁臭味。
惟有笃厚心，叮咛期嗣世。
贞懿皇后挽词
钱起（唐代）

淑丽诗传美，徽章礼饰哀。有恩加象服，无日祀高禖.

晓月孤加殿，寒山出夜台。通灵深眷想，青鸟独飞来。
修复东林书院诗四首 其二 仰止楼
黄世法（清代）

仰止应怜向往迟，士夫真处是吾师。东林片席又今日，南郭瓣香非昔时。

夜月空山闻点易，秋风古寺忆题诗。百年遗墨天留与，不敢高吟公在兹。
虞美人
佚名（唐代）

帐中草草军情变，月下旌旗乱。褫衣推枕怆离情，

远风吹下楚歌声，正三更¤

抚骓欲下重相顾，艳态花无主。手中莲锷凛秋霜，

九泉归去是仙乡，恨茫茫。
赵忠毅公铁如意歌
韩骐（清代）

妖蟆障日天地闭，代州戍卒性姜桂。手中刚铁尺二长，得共朱云剑争利。

额图星斗背弓弯，罗纹细蹙银花斑。铭词奇倔篆文古，仿佛铸鼎昭神奸。

百馀年来亲手泽，古今义愤通呼吸。想当边城起舞时，魑魅潜形鬼神泣。

千秋正气座右存，物因人重珍瑶琨。指挥欲落崔魏胆，把玩许招杨左魂。

呜呼明社久已屋，一器森芒夺人目。风前还吊宋遗民，击将如意西台哭。
句
王繹（宋代）

直自牧之怀古后，适当慧远送图来。
水调歌头 寿刘宰母
佚名（宋代）

泽国嫩寒月，天气小阳春。萱堂今朝生日，瑞霭郁轮囷。

身佩铜今墨绶，手捧霞觞玉液，献寿太夫人。且喜藤舆稳，共戏彩衣新。

发垂鹄，瞳点漆，倍精神。麻姑来庆，笑道沧海几扬尘。

伫看起居八座，更好回班百辟，异数耸朝绅。此母生此子，再拜谢宸恩。
海中醉题时雷雨初霁天水相接也
陆游（宋代）

羁游那复恨，奇观有南溟。
浪蹴半空白，天浮无尽听。
吐吞交日月，澒洞战雷霆。
醉后吹横笛，鱼龙亦出听。
次金东园农家杂咏八首
杨公远（宋代）

尝稻翻匙夸白雪，腰鎌荷担刈黄云。
逢人谩说空辛苦，偿债输官费九分。
和叶翰林送李从事
程俱（宋代）

赏音真两难，邂逅多契阔。一朝间容刀，三岁歌采葛。

古人抱修间，初不露锥末。诚令处囊中，谈笑堪式遏。

岂无识玉人，顾恐铄金夺。遂令缁衣好，敛迹裁自脱。

画蛇杯已疏，志鹄弓遽拨。徒嗟湖海上，发白齿牙豁。

怀公剧梅林，念至失焦渴。临风赋新谣，忧思不可掇。
咏史上·审配沮授
陈普（宋代）

袁曹相与隔王路，四世三公恩海深。
当时惟有管宁是，谩对黄河叹此心。
哀江岷樵中丞 其二
蔡寿祺（清代）

危城援绝讵能全，百战余生一旦捐。投笔漫夸班定远，裹尸真见马文渊。

丹心耿耿同朝惜，青史煌煌异日传。不为枌榆叨庇荫，临风也合泪潸然。
十二月词效李长吉体 其二 二月
陈琏（明代）

采桑南陌头，陌头花开风力柔。吴媮向人扬清讴，花底怨春胡燕愁。

社雨初晴路如洗，轧轧车声转流水。罗裙翠袖香风起，芳草萋萋暮烟紫。
自武威赴临洮谒大夫不及因书即事寄河西陇右幕下诸公
高适（唐代）

浩荡去乡县，飘飖瞻节旄。扬鞭发武威，落日至临洮。

主人未相发，客子心忉忉。顾见征战归，始知士马豪。

戈鋋耀崖谷，声气如风涛。隐轸戎旅间，功业竞相褒。

献状陈首级，飨军烹太牢。俘囚驱面缚，长幼随颠毛。

毡裘何蒙茸，血食本膻臊。汉将乃儿戏，秦人空自劳。

立马眺洪河，惊风吹白蒿。云屯寒色苦，雪合群山高。

远戍际天末，边烽连贼壕。我本江海游，逝将心利逃。

一朝感推荐，万里从英髦。飞鸣盖殊伦，俯仰忝诸曹。

燕颔知有待，龙泉惟所操。相士惭入幕，怀贤愿同袍。

清抡挥麈尾，乘酣持蟹螯。此行岂易酬，深意方郁陶。

微效傥不遂，终然辞佩刀。
贾客词
刘禹锡（唐代）

五方之贾，以财相雄，而盐贾尤炽。或曰：“贾雄则农伤。”予感之，作是词。

贾客无定游，所游唯利并。
眩俗杂良苦，乘时知重轻。
心计析秋毫，捶钩侔悬衡。
锥刀既无弃，转化日已盈。
徼福祷波神，施财游化城。
妻约雕金钏，女垂贯珠缨。
高赀比封君，奇货通幸卿。
趋时鸷鸟思，藏镪盘龙形。
大艑浮通川，高楼次旗亭。
行止皆有乐，关梁似无征。
农夫何为者，辛苦事寒耕。
飞云洞景十二首 其十 晚泊溪云
卢龙云（明代）

鸥鸟忘机任泊浮，捲纶日暮此维舟。清溪坐对心如水，不定閒云亦共留。
慰三和作不到叠前韵嬲之二首 其一
张洵佳（清代）

天下英雄只使君，不求腾达亦超群。门无车马陪琴卧，室有芝兰比德薰。

旧雨卅年寻旧梦，新诗一卷当新闻。重阳过后花争放，好约篱边醉夕曛。
春雨
吴融（唐代）

霏霏漠漠暗和春，幂翠凝红色更新。
寒入腻裘浓晓睡，细随油壁静香尘。
连云似织休迷雁，带柳如啼好赠人。
别有空阶寂寥事，绿苔狼藉落花频。
吴冲卿直舍净士安画墨竹歌
司马光（宋代）

阎生画竹旧所闻，望中一见遥可分。
伊予不甚少佳画，犹爱气骨高出群。
狂枝怒叶凌绢素，势若飞动争纷纭。
蟠根数节出地度，上有积年苍蘚纹。
森然直干忽孤耸，意恐出屋排浮云。
秋风飒飒生左右，耳目洒落遗尘氛。
乃知良工自神解，昧者倣习徒艰勤。
子猷昔者得收玩，不患终朝无此君。
送安同知赴阙五首
魏了翁（宋代）

未须多买酂侯田，且可同乘曲逆舡。
昨夜皛山云作雨，东流一水径通天。
送广州泰长老
释普济（宋代）

老卢曾见老黄梅，一首长廊落韵诗。
既是同坑无异土，家私莫与路人知。
题陈相别业
张宗永（宋代）

乔松翠竹绝纤埃，门对南山尽日开。
应是主人贪报国，功成名遂不归来。
题画送徐虞求京兆入觐
倪元璐（明代）

千花万卉中不妍，千风万波中不颠。此是恒山大茂石，天教飞到圣人前。
次韵和正仲种菜种麦二首
舒岳祥（宋代）

賸欲栽蔬抵食鱼，蠹繁骨立谩长吁。
畦丁伛背挥丛篲，鸡母将鶵啄浅芜。
菜字元修须雨长，菁名诸葛待霜腴。
闭门欲吃无忧饭，已戒应门早了租。
题望湖亭
吴泳（宋代）

祥云宫殿半荒芜，独有亭基下瞰湖。
水气淼茫吞八极，地形磐{薄去氵加石}跨三吴。
一轮红日射铜阙，数点青山浮玉壶。
欲问湖边诸澳长，长洲盗贼已平无。
八哀诗。故秘书少监武功苏公源明
杜甫（唐代）

武功少也孤，徒步客徐兖。读书东岳中，十载考坟典。

时下莱芜郭，忍饥浮云巘.负米晚为身，每食脸必泫。

夜字照爇薪，垢衣生碧藓。庶以勤苦志，报兹劬劳显。

学蔚醇儒姿，文包旧史善。洒落辞幽人，归来潜京辇。

射君东堂策，宗匠集精选。制可题未干，乙科已大阐。

文章日自负，吏禄亦累践。晨趋阊阖内，足蹋宿昔趼。

一麾出守还，黄屋朔风卷。不暇陪八骏，虏庭悲所遣。

平生满尊酒，断此朋知展。忧愤病二秋，有恨石可转。

肃宗复社稷，得无逆顺辨。范晔顾其儿，李斯忆黄犬。

秘书茂松意，溟涨本末浅。青荧芙蓉剑，犀兕岂独剸。

反为后辈亵，予实苦怀缅。煌煌斋房芝，事绝万手搴。

垂之俟来者，正始征劝勉。不要悬黄金，胡为投乳rP.

结交三十载，吾与谁游衍。荥阳复冥莫，罪罟已横罥.

呜呼子逝日，始泰则终蹇。长安米万钱，凋丧尽馀喘。

战伐何当解，归帆阻清沔。尚缠漳水疾，永负蒿里饯。
夏州胡常侍
罗隐（唐代）

百尺高台勃勃州，大刀长戟汉诸侯。
征鸿过尽边云阔，战马闲来塞草秋。
国计已推肝胆许，家财不为子孙谋。
仍闻陇蜀由多事，深喜将军未白头。
琴后绝句
胡居仁（明代）

柳影槐阴昼景长，北窗閒客在羲皇。素琴一曲知音少，坐对南薰满篆香。
书骏马图
陈深（宋代）

王良伯乐骨已朽，曹霸丹青亦希有。
开图欻见神骏姿，对酒高希雄剑吼。
只今骐骥困监车，落日长鸣漫昂首。
嗤嗤俗眼迷天机，相士嫌贫马嫌瘦。
袁起岩侍郎采予无尽意诗语以一段奇为净相别室扁榜有诗次韵
许及之（宋代）

一段奇中无尽意，西湖风月契三生。只今扁榜成佳话，它日寻诗有旧盟。

得失鸡虫何日了，去来凫雁逐时更。痴儿尚欠梅花句，已拟长歌出塞行。
八月二十九日宿怀
赵嘏（唐代）

秋天晴日菊还香，独坐书斋思已长。无奈风光易流转，强须倾酒一杯觞。
见二十弟倡和花字漫兴五首
黄庭坚（宋代）

池面白鱼吹落絮，□□□□退枯花。
无因光禄赐官酒，且学潞公灌蜀茶。
题向子山耐轩
韩淲（宋代）

相臣名德圣君称，子子孙孙合敬承。百世衣冠如一日，堂堂心事待传灯。
送程给事知越州
沈希颜（宋代）

帝恩耆德帅江东，铜虎分符锡我公。侍从暂辞仙殿秘，蕃宣聊拥使麾雄。

过吴衣锦誇乡曲，人越褰帷广听聪。莫恋湖山经岁住，早归黄阁亮天功。
读书寡出拈古韵事作戏谑非咏史体也得五首 其二
陈子壮（明代）

只借庭阶玉一枝，弈棋未了破秦师。佩囊赌却无人赠，生怕东山再弈棋。
寄凤阳府斯文诸君子 其五 洪希羽教谕
郑真（明代）

委羽仙人老见招，中都庠序近云霄。圣神有赫瞻龙衮，俊选同趋飒佩瑶。

苜蓿盘空朝日上，扊扅歌罢晚香飘。客中那得重相见，千里空令怅望遥。
南康县用东坡留题韵
戴复古（宋代）

镜中双鬓已非鸦，身在江湖心在家。
道路飘零如柳絮，山川迤在近梅花。
客行有债频沽酒，老怕无眠戒饮茶。
昨夜梦归沧海上，钓竿横插雁边沙。
聚景园
王澡（宋代）

光尧与寿皇，昔者屡游幸。缛川骑服鲜，藻野宫妆靓。

春池冰鉴开，笑对惊鸿影。不见两河閒，父老久延颈。

仰望鸾旂回，呼跸牟尼顶。
代东武吟
鲍照（南北朝）

主人且勿喧，贱子歌一言。
仆本寒乡士，出身蒙汉恩。
始随张校尉，召募到河源。
后逐李轻车，追虏出塞垣。
密途亘万里，宁岁犹七奔。
肌力尽鞍甲，心思历凉温。
将军既下世，部曲亦罕存。
时事一朝异，孤绩谁复论。
少壮辞家去，穷老还入门。
腰镰刈葵藿，倚杖牧鸡豚。
昔如鞲上鹰，今似槛中猿。
徒结千载恨，空负百年怨。
弃席思君幄，疲马恋君轩。
愿垂晋主惠，不愧田子魂。
碧衔霞行
释居简（宋代）

双衔金勒明霞碧，暗花隐起云如刺。霜零燕涧草根甜，长鸣振鬣飞无迹。

一朝群空十二闲，在图八骏亦腼颜。乡令生并人间世，踯躅吞声敢伸喙。

真人开国宗承祖，犹有幽燕两抔土。要须马上驾群雄，九重跨出苍玉虹。

短鞚长驱当峻坂，却后伸前如履坦。紫驼峰荐碧琳腴，馀沥娄分明玉瓒。

圉人太仆不敢侮，爪剔爬搔谨程度。屹立亭亭时却顾，趯啮谁能犯其怒。

乡闻天马曾作歌，大宛西极都蒐罗。凤膺龙脊非凡驷，马肝遂误文成死。

遂使刘郎葬茂陵，不到昆台十二层。
扬帆松江甚驶西望吴诸山快而有作
萨都剌（元代）

秋风秋水清浮波，片帆送舟如掷梭。篙师绝叫凫雁起，但见流沫翔盘涡。

汀芦雪舞花婆娑，绿净已消菱与荷。青山蹀躞奔青骡，倏忽过眼千群多。

放情盍买鲈乡鲈，侑以满酌金叵罗。醉拍铜斗踏浪歌，江行之乐其如何？
春深脱衣
李商隐（唐代）

睥睨江鸦集，堂皇海燕过。减衣怜蕙若，展帐动烟波。

日烈忧花甚，风长奈柳何。陈遵容易学，身世醉时多。
赐马廷鸾四首
宋理宗（宋代）

天高地下礼由分，圣哲於焉秩纠纷。
心法操存毋不敬，治功显设在斯文。
会通自可跻明圣，品节应知本俭勤。
旃夏讲磨资众彦，精微尽处是尊闻。
句
章少隐（宋代）

片片梅花随雨脱，浑疑春雪堕林梢。
药寮候洪景伯
谢伋（宋代）

十日元无两日晴，小园幽事最关情。
早披鹤氅看云山，晚踏渔关趁月明。
夜雨洗来修竹净，晓风吹入瘦松清。
野亭花径缘君埽，枭枭秋声动旆旌。
潘推官母李氏挽词
苏轼（宋代）

南浦凄凉老逐臣，东坡还往尽幽人。
杯盘惯作陶家客，弦诵常叨孟母邻。
尚有升堂他日约，岂知负土一阡新。
今年我欲江湖去，暮雨连山宰树春。
哭华姜一百首 其八十
屈大均（明代）

日出秦楼睡起迟，黄莺啼杀海棠枝。湘东未得持斑管，先取豪犀理鬓丝。
猪头和尚赞
释了惠（宋代）

猪头捧起，全苦全甘。饥兮不吃，饱而常贪。大地作柄扇子，难遮满面羞惭。
谢刘学录惠诗
陈宓（宋代）

清时自昔有闲人，不独巢由作外臣。
圣宋每容求退士，名公多得自由身。
年将六十仍衰病，才乏锱铢过忝尘。
若待挂冠年事至，伊谁尽得七旬春。
点绛唇（惜别）
赵鼎（宋代）

惜别伤离，此生此念无重数。故人何处。还送春归去。

美酒一杯，人解歌金缕。无情绪。淡烟疏雨。花落空庭暮。
黄河
费锡琮（清代）

灵脉来天上，浑流昼夜奔。纵横穿套口，屈折下龙门。

地入荥阴断，山临华岳尊。何须逢汉使，便拟溯昆仑。
临江仙
元好问（金朝）

醉眼纷纷桃李过，雄蜂雌蝶同时。一生心事杏花诗。

小桥春寂寞，风雨鬓成丝。

天上鸾胶寻不得，直教吹散胭脂。月明千里少姨祠。

山中开较晚，应有北阴枝。
刘文靖健
严遂成（清代）

二公鼎鼐调和地，翊赞无如少主昏。善断固应推宋璟，反攻几主杀陈蕃。

谏书泪渍金滕册，奸党名刊端礼门。居洛重思重入相，廿年顾命答明恩。
示如净禅人
释崇岳（宋代）

劈面三拳，连顋两堂。
撒手悬崖，丧尽伎俩。
德云不在别峰上。
癸酉北征车中二十日日与尘朝夕也歌以结之
郭之奇（明代）

别有氤氲一种吹，胎息于野盛于逵。阴阳昏晓相割劘，平原广漠任炉锤。

地分驰道天为涯，风拂征旗日助麾。已遣晴云下碧陲，还招霁霭上高陂。

尔乃为情厌索居，连群呼友向空嬉。相忘彼已俱谓谁，号召无声会有期。

出入无时乡莫知，行止随程谩速迟。矫如龙游自委蛇，逸先骏足愁奔追。

远之有望近难窥，动亦何虑静何思。直前不惧后不疑，荐历严飙势未衰。

掀腾火飙力相持，以游八方莫籓篱。惟此冲衢盛纷披，造物于渠意有私。

分明遣此令途岐，随缘布置北南帷。閒情觑彼热中悲，我今矢歌敢索疵。

尘不疲人人自疲，反顾烟颜亦其宜，更欲因之语后骑。
金陵吊古八首 其一
何良俊（明代）

汉季平分三国，孙吴元占东方。堪笑当时王浚，与人闲管兴亡。
过锦秋湖望博兴
王启座（清代）

荷花开遍锦秋湖，疏雨斜风入画图。十里长堤行未了，柳条烟重是蒲姑。
绮罗香 梅魂
曹景芝（清代）

院宇萧条，美人何处，肠断黄昏片月。谁吊芳妍，枝上数声啼鴃。

依约似、亸袖来耶，悄地共、华灯明灭。影亭亭、小立苍苔，乍惊清露更凄绝。

东风轻飏似许，寻偏阑干，只有半庭春雪。淡雾空濛，误却栖香胡蝶。

但一缕、萦住湘云，扶不起、珊珊瘦骨。还只怕、玉笛吹残，乱愁千万叠。
再示兼中
释函是（明代）

天语新传法运回，寒梅依旧雪中开。云閒僧卧青山稳，林外人寻白社来。

空寂欲同真梦泡，豪华休作幻楼台。吾门大有酬恩句，举向高堂进一杯。
赠程环
孔武仲（宋代）

识尽公卿更食贫，苍髯瘦骨走京尘。
高谈亦与时多忤，屡中方知术有神。
前会渺茫浑不记，远游萧索复相亲。
疑公别得壶中趣，回首人间二十春。
秋城夜雨寄忆公纶山中
伍瑞隆（明代）

山城秋夜雨，落木坐萧森。思妇闺中泪，羁人病里心。

冷逐霜钟苦，声回晓漏沉。寂寥君不见，去住感偏深。

并入还家梦，俱成倚柱吟。小山丛桂在，试过一登临。
和纯甫独往至德上方避暑
强至（宋代）

敝屋数楹隘，炎曦一线长。
梅仙厌烦溽，萧寺得清凉。
山鸟聒幽耳，涧泉蠲渴肠。
兹游君独胜，河朔浪飞觞。
哭丁千崖教授
赵文（宋代）

一览楼头笑拂衣，今朝何意此嘘欷。
断无痛饮歌都护，那得重归见令威。
太学废来同舍尽，清江好在故人非。
我来岂是无情者，为哭妻儿无泪挥。
吴公明求赞
释清远（宋代）

欲识坦然老，乃是龙门人。声名落四方，坐卧今十春。

会见移庵去，何妨邈形真。平生香火缘，对比即神通。
寄陈叔进
吴芾（宋代）

乡里衣冠久不振，后来犹喜有斯人。
曾为蓬岛神仙主，端是储闱羽翼臣。
大节已观能直己，小淹何惜且临民。
君家幸有佳山水，莫向他乡别卜隣。
咸平御楼四首
佚名（隋代）

应门有翼，羽术斯陈。
山龙兗冕，律度声身。
峨峨奉璋，肃肃九实。
清明在躬，志气如神。
春景 其二 孤舟乱春华
刘辰翁（宋代）

罨画来兼往，孤舟自若耶。悠悠信溪路，籍籍乱春华。

今古三高客，乾坤一叶家。泛桃冲雨过，穿柳带烟斜。

下水随飞燕，移梢为惜花。日斜归兴急，恐或见胡麻。
去扇
黄滔（唐代）

城上风生蜡炬寒，锦帷开处露翔鸾。

已知秦女升仙态，休把圆轻隔牡丹。
汉江舟中
孔祥淑（清代）

荆门三峡尽，万里送行舟。帆急山俱动，江平水不流。

柳舒桃叶渡，花隐夕阳楼。回首碧云暮，开尊对月浮。
舟泛彭蠡
罗大佑（清代）

叠浪浮终古，中流混太清。地吞章贡阔，天入楚吴平。

薄宦常为客，孤槎又远征。匡君招手语，去住总关情。
哭谢公仪学士
梅尧臣（宋代）

道路传闻日，惊嗟尚复疑。疾因勤学得，命不与人期。

贾谊年伤少，相如恨见迟。向来公辅器，看取李家知。
锦溪谒坟作 其一
林希逸（宋代）

鞠育恩深愧老身，少营甘旨苦长贫。如今有酒空浇酹，对此伤心十一春。
寿陈宰 其二
真德秀（宋代）

为民一念彻渊泉，蔬茹馀旬始吁天。岁事丰登邻寇熄，乃知感应鼓桴然。
答讲僧
朱炎（宋代）

四大不须先后觉，六根还向用时空。
难将语默呈师也，只在寻常语默中。
暮春偕同人游西神山
薛锦堂（清代）

课余偷得一身闲，挈伴同游淡冶山。不煖不寒三月节，有花有柳二泉间。

名园到处携吟屐，高阁缘云疑石关。为爱春光无限好，夕阳西下未须还。
减字木兰花（谢人和词）
沈瀛（宋代）

必恭敬止。老子甚为桑梓喜。骏马争风。诗卷人人数百通。

斗杓挹酒。齐祝乡人箕翼寿。天若言何。更乞文星下照多。
依韵酬朱公掞给事
李复（宋代）

沧溟酌蠡天窥管，龟兆何长筮何短。
什百倍蓰情不齐，斛龠釜何难概满。
东西地缺如断玦，西北天倾犹倚繖。
山{左羊右历}何由蔚豹班，荆鸡岂解伏鹄卵。
虽许驽骀可累驰，所贵镆铘能立断。
东陵瓜地久已荒，南山豆苗岁常旱。
日随群影尘满衣，愧窃太仓米盈碗。
默嗟世事意难明，却怪古书语多诞。
往来迅景急川流，怅惘无闻归鬼纂。
今年短发飒惊秋，余日骎骎岂容筭。
逸骥空勤足未舒，寒灯静吊影为伴。
数朝忽喜挹高风，烦心执热逢清浣。
仰观眉睫意可见，已许交臂心无嬾。
飘零铩翮感鸾悲，绳墨呈材愧樗散。
须思汲古得修绠，却步归愚识夷坦。
惟君早岁叹淹回，白雪调高和宜罕。
谏垣密疏藁常焚，琐闼旧风笔不款。
云间遽与鸳鹭分，邑里新歌襦袴暖。
与我晤语若合契，锄去陵谷无隙窾。
因君相见慰蹉跎，再激平生嗟已缓。
答徐十赠诗三绝句 其一
李彭（宋代）

东湖高士有云孙，句梦池塘论过秦。海内故人流落尽，病夫杯渡不嫌频。
赠钓伴
陈宪章（明代）

短短蒌蒿浅浅湾，夕阳倒影对南山。
大船鼓枻唱歌去，小艇得鱼吹笛还。
归途观芦沟新桥
许及之（宋代）

长虹如玉跨长川，下马摩挲得细看。他日燕郊如旧识，芦沟桥下古桑乾。
善赏花吟
邵雍（宋代）

人不善赏花，只爱花之貌。
人或善赏花，只爱花之妙。
花貌在颜色，颜色人可效。
花妙在精神，精神人莫造。
书事
冯子翼（金朝）

客舍如僧舍，秋风几席清。
竹孙仍带箨，鸠妇已呼晴。
年老心情减，官卑去就轻。
京师名籍甚，郑子岂其卿。
题远景山水四首 其二
释元肇（宋代）

刹景重遮壑，钟声出莫楼。欲寻归寺路，滩畔问渔舟。
苏武持节图
刘诜（元代）

朔雪漫沙几白羝，胡风吹冻满毡衣。少卿驼马弥山谷，何似中郎一节归。
倾杯乐 其一
张先（宋代）

横塘水静，花窥影、孤城转。浮玉无尘，五亭争景，画桥对起，垂虹不断。爱溪上琼楼，凭雕栏、久□飞云远。人在虚空，月生溟海，寒渔夜泛，游鳞可辨。
正是草长苹老，江南地暖。汀洲日晚。更茶山、已过清明，风雨暴千岩、啼鸟怨。芳菲故苑。深红尽、绿叶阴浓，青子枝头满。史君莫放寻春缓。
送供奉喻鍊师归天目山
李频（唐代）

承恩虽内殿，得道本深山。举世相看老，孤峰独自还。

溪来青壁里，路在白云间。绝顶无人住，双峰是旧关。
行住坐卧三十二颂
释印肃（宋代）

黄金布地非为富，白玉横街惹寇徒。
心地平坚尘不入，修罗万仇手难摸。
南浦 送姚晓林入都，用山中白云谱
张慎仪（清代）

客意太阑珊，蓦飞来、天棘枝头啼鸟。啼醒梦归人，依稀是，报道不如归好。

旅缘未了，而今送客邛崃道。为问天涯芳草处，多管是愁根绕。

何须商酌前程，者谢草江花，绮年才妙。九万里、鹏抟扶摇上，眼底瀛洲还小。

相看莫笑。不才拟向烟波老。一叶青蛉蓑一领，分付蛩宵沤浇。
望中怀古
周朴（唐代）

齐心楼上望浮云，万古千秋空姓名。尧水永销天际去，

姬风一变世间平。高踪尽共烟霞在，大道长将日月明。

从此安然寰海内，后来无复谩相倾。
求道人自尤溪来还冷斋有诗次其韵
朱松（宋代）

五年沈水照衰颜，溪上今谁独往还。身插乱峰随一锡，梦回萧往绕千间。

西风潮落挐音急，斜日尊空醉袖班。更觉难追诗力健，大弨久废若为弯。
晚夏闲居，绝无宾客，欲寻梦得，先寄此诗
白居易（唐代）

鱼笋朝餐饱，蕉纱暑服轻。欲为窗下寝，先傍水边行。

晴引鹤双舞，秋生蝉一声。无人解相访，有酒共谁倾。

老更谙时事，闲多见物情。只应刘与白，二叟自相迎。
从登香炉峯诗
鲍照（南北朝）

辞宗盛荆梦，登歌美凫绎。
徒收杞梓饶，曾非羽人宅。
罗景蔼云扃，沾光扈龙策。
御风亲列涂，乘山穷禹迹。
含啸对雾岑，延萝倚峰壁。
青冥摇烟树，穹跨负天石。
霜崖灭土膏，金涧测泉脉。
旋渊抱星汉，乳窦通海碧。
谷馆驾鸿人，岩栖咀丹客。
殊物藏珍怪，奇心隐仙籍。
高世伏音华，绵古遁精魄。
萧瑟生哀听，参差远惊觌。
惭无献赋才，洗污奉毫帛。
途次口占
朱琦（清代）

梦想烟霞计未成，尘中车马尚孤征。长堤渺渺迷风色，小市荒荒杂树声。

鸡肋暂尝知世味，鹅笼善幻见人情。云山一望青无数，何日长镵采药行。
秦子衡为孙驾航画崇效寺丁香海棠卷
张之洞（清代）

奔走幽僻寻春花，白纸坊下逢僧家。禅房昼掩草断路，几年不见金犊车。

朽株卧草强八尺，当年曾媚嬉春客。小丛薄艳不成娇，娿娜银钩黯石墨。

王朱种花留诗句，翁吴题诗补花树。两孙来游尚有花，和诗写花费毫素。

丁香䍡千株圆，海棠霞晕扶春烟。至今纸上斗香色，疑骄似妒如能言。

国初可怜多诗老，翁吴后来才渐小。祇今又作古人看，争使红芳不枯槁。

劝君莫问西来阁，坏壁空廊宿燕鸽。唐贤石刻苔钱生，故相榜书蛛网路。

京洛岁岁花连天，只有才调惭前贤。此图不灭花不老，人物苍茫二百年。
天界寺十咏 其七 法鼓
邓云霄（明代）

天乐晚相和，阗阗发高奏。试听海潮音，亦带灵鼍吼。

新雷绕广殿，宝雨飞晴昼。馀响遍大千，修罗息其斗。
乾明院作
葛胜仲（宋代）

我欲乞襄阳，驱车岘山址。文吊杜征南，酒酹羊叔子。

披榛访二碑，事辞俱俊伟。高贤千载后，遗魄犹登此。

一官推不去，事故违愿始。不如造乾明，山名亦相似。

交流千斛乳，未减汉江水。遐眺真不恶，悲伤未烛理。

湮没与垂名，趋死皆一轨。我与同游人，痛饮共择旨。

生前一杯重，恨山无石髓。预忧名不传，却笑邹从事。
重涉泸江二首 其二
刘诜（元代）

渚篱渔网悬秋日，山寺人家起夕烟。欲共故人评好句，微风吹袖水痕圆。
守居园池杂题·披锦亭
文同（宋代）

繁红层若云，密绿叠如浪。
青帝不寻春，满园开步障。
秋笛
杜甫（唐代）

清商欲尽奏，奏苦血沾衣。他日伤心极，征人白骨归。

相逢恐恨过，故作发声微。不见秋云动，悲风稍稍飞。
郴江百咏并序·龟峰铺
阮阅（宋代）

山似龟形古戍西，路人到此欲稽疑。
刳肠鑽灼犹难信，顽石何缘解有如。
宿萍乡武云观
王守仁（明代）

晓行山径树高低，雨后春泥没马蹄。
翠色拖云开叠嶂，寒声隔竹隐晴溪。
已闻南去艰舟楫，漫忆东归阻杖藜。
夜宿仙家见明月，清光还似鉴湖西。
逢雪宿华严阁
徐熥（明代）

佛火悬青嶂，钟声下翠微。
萧萧风雪夜，犹有一僧归。
田侍中宴席
王建（唐代）

香熏罗幕暖成烟，火照中庭烛满筵。整顿舞衣呈玉腕，

动摇歌满露金钿。青蛾侧座调双管，彩凤斜飞入五弦。

虽是沂公门下客，争将肉眼看云天。
颂古四十五首
释慧远（宋代）

梵志有钱时，能肥又能白。
梵志无钱时，能瘦又能黑。
十字街头立，被人唤作贼。
南朝
杨亿（宋代）

五鼓端门漏滴稀，夜签声断翠华飞。
繁星晓埭闻鸡度，细雨春场射雉归。
步试金莲波溅襪，歌翻玉树涕沾衣。
龙盘王气终三百，犹得澄澜对敞扉。
崇祯己巳东陷遵化城永平节推增城何公死焉歌以识之
黎遂球（明代）

小时曾见星如刀，夜夜亘天生白毛。果然遂有东□变，杀我官民群号咷。

年来大臣非贼杀，肉烂西曹骨横拔。贼人欢喜我人愁，直令史臣羞笔舌。

死难但有何天球，登陴大骂刃三□。此时四顾尽流血，撄锋灭顶犹张眸。

杀身遂可报明主，葬祭赠恤特为予。麒麟踊跃鹤来归，宁似法场腥入土。

呜呼□乎乃如虎，败事诸臣非不武。不血沙场血法场，冤情好向何公语。

死亦蒙恩生亦苦，公魂呼醒闻鸡舞。漆□之头脔□肚，我见卿云洗兵雨。
短歌行
傅玄（魏晋）

长安高城，层楼亭亭。
干云四起，上贯天庭。
蜉蝣何整，行如军征。
蟋蟀何感，中夜哀鸣。
蚍蜉愉乐，粲粲其荣。
寤寐念之，谁知我情。
昔君视我，如掌中珠。
何意一朝，弃我沟渠。
昔君与我，如影如形。
何意一去，心如流星。
昔君与我，两心相结。
何意今日，忽然两绝。
道出南浦见萧子庄十首 其八
陈渊（宋代）

四海知心有几人，淡然今与鬼为邻。天下共冤渠不恨，平生忧国自忘身。
金陵杂兴二百首
苏泂（宋代）

城脚粼粼水一陂，水边杨柳映旌旗。
青郊绿野无穷意，寒食清明三月时。
送交代董矩堂赴召三首
李曾伯（宋代）

渊源正学富经纶，炳炳如丹一片心。
中外久期还荷橐，江湖所至是棠阴。
威声足使戎心慑，边腹休虞客气侵。
指日玉阶清问及，盍思长策济当今。
赠王求甫铁如意
程颢（宋代）

妖言莫信传张恶，虚气休将碎唾壶。借问闲窗静狐背，何如争胜击珊瑚。
玉蝴蝶
孙光宪（五代）

春欲尽，景仍长，满园花正黄。粉翅两悠飏，翩翩过短墙¤

鲜飙暖，牵游伴，飞去立残芳。无语对萧娘，舞衫沉麝香。
新春感怀五首
薛嵎（宋代）

新春风物旧山川，老大情怀一惘然。
桃树不知秦世换，落花流水自年年。
灵龟潭
求仲弓（宋代）

江湖虽阔多罾网，幽涧清虚且勉旃。待我功成买双鹤，归来伴汝一千年。
荥阳咏古八首 其二
薛瑄（明代）

万山依旧接嵩丘，京索于今不断流。庄段是非留隧道，项刘成败有鸿沟。

古槐树历岁时久，大海寺经风雨秋。更上高原访遗迹，荒城故垒暮云稠。
望梅
陆游（宋代）

寿非金石。恨天教老向，水程山驿。似梦里、来到南柯，这些子光阴，更堪轻掷。戍火边尘，又过了、一年春色。叹名姬骏马，尽付杜陵，苑路豪客。

长绳漫劳系日。看人间俯仰，俱是陈迹。纵自倚、英气凌云，奈回尽鹏程，铩残鸾翮。终日凭高，诮不见、江东消息。算沙边、也有断鸿，倩谁问得。
试九华朱觐墨
李纲（宋代）

九华山顶老松烟，名重初因玉局仙。样古法精圭并制，胶清煤馥玉同坚。

试将毛颖轻轻染，须遣陶泓细细研。居士年来无恋著，惟于三子欲逃禅。
吴园杂咏十九首 其十六 观稼亭
彭汝砺（宋代）

多稼为丰年，观言亦云乐。秋云满原隰，漫不知厚薄。

帝力彼焉知，陶然饱耕穫。
佳公子招游郊野座中赠陈省斋
戴梓（清代）

出塞悲连月，寻欢此一游。龙沙天地□，沈水古今流。

挟弹追黄鸟，输拳覆白瓯。醉中无赖甚，忘却异乡愁。
送胡大灵携其门人与幼子作客青齐 其三
何绛（明代）

暂从驰驿走红尘，此去何劳更问津。齐国倘逢缧绁士，不妨重作解骖人。
梦觉辞
释文珦（宋代）

霜月何皎皎，寒负更凄凄。
气候感微虫，终夜常悲啼。
游子当此时，能不念故栖。
念久结为梦，远过横塘西。
此梦亦良劳，屡涉山谷溪。
宛然见亲友，笑语相招携。
觉来仍在旅，乡远人乖暌。
浮生等如梦，短长不须稽。
晓起山桥蹋月
凌扬藻（清代）

野柝静山坳，荒鸡嘂林樾。幽人起平旦，兴动不可辍。

竹杪惊寒光，开门见残月。万象泄玄秘，烟岚郁奇谲。

陂塘浴凫鹥，潋滟一顷雪。久立不逢人，朝暾射岩穴。
偈颂一百零二首 其三十
释绍昙（宋代）

一不做，二不休。得人一马，还人一牛。岂不见临济三遭白棒，大一肋下三拳痛𡎺，不共戴天雠。

休休，说著令人满面羞。
寄东坡昆仲
释道潜（宋代）

江南十月天未霜，木梢冉冉犹青苍。烟沙篁竹媚两岸，亭午气候如春阳。

吴樯楚柁自纷扰，花鸭鸬鹚殊未忙。深湾野浦望不剧，苇间隐隐闻渔桹。

黄昏无云桂魄满，一川秀色倾银潢。何人隔岸弄长笛，吹风渡水声悲凉。

兰台故人天一方，美景乐事谁相将。船窗攲枕夜未央，杳杳孤云空飞扬。
题山中井泉
薛嵎（宋代）

井口依山缺，更无沙砾浑。
相传海眼出，久视石碑存。
定案星辰位，不多穿凿痕。
旱年人尽汲，汲尽复源源。
俗不读小学以科举不用故尔诗以纪之
贺钦（明代）

紫阳小学人谁读，祭酒居然教不行。念念只归官禄上，谩言父母与神明。
再送天生携家自代返秦 其三
屈大均（明代）

招摇直双华，河伯汇三秦。泰时神明地，宗周礼乐人。

霞流明月满，露浣白华新。不共千秋业，离居惜此晨。
姑熟杂咏
李赤（唐代）

绝壁临巨川，连峰势相向。乱石流洑间，回波自成浪。

但惊群木秀，莫测精灵状。更听猿夜啼，忧心醉江上。
别刘实林于郁孤
许国佐（明代）

刘郎酒肠不可量，与之素诗反惆怅。而我相倾莫逆焉，又有别诗多此障。

为击床头刀二下，分其一以系于马。夜间一作龙蛇鸣，鹿鱼腐子来嘲骂。

嘲骂之子犹云难，膈肝碎粉忙相看。而我披骚惟痛饥，郁孤此去夜郎寒。

此去夜郎夜未深，乐天供奉有知音。自是士如交道者，隈敢危嫌隈敢心。

心心相照惟君在，我亦赠君以一带。刀在床头带在腰，一时马上堪千载。
隆亭夜市
陈翰（清代）

鸡鸣茅屋下，记取索绹风。抱布悬灯市，机声击柝中。
句
李昂2（唐代）

耳临清渭洗，心向白云闲。（《纪事》）
和耿天骘以竹冠见赠四首 其四
王安石（宋代）

冠工新意斲檀栾，雾卷云烝久未乾。遗我山林真自称，何须貂暖配金寒。
代宴费大参乐语
王子俊（宋代）

相君曩岁转洪钧，手散阳和处处匀。
衮服肯迂今日驾，锦城便胜去年春。
珍台多暇何妨醉，左席犹虚正要人。
饮罢天边有消息，催归一骑走红尘。
阅都台檄催赴省试四首 其三
林光（明代）

官衙严切不官书，不置山林一散樗。儗赭青袍寻钓艇，那驱老脚又方舆。

卑微易拾圯桥履，艰阻难移节孝车。天北天南他夜梦，相看子母欲何如。
同子难题和乐亭
司马光（宋代）

春禽哢晴朝，秋虫吟雨夕。
风和振兰芳，露寒滋菊色。
万物苟得所，随时各有适。
矧伊人最灵，胡为长戚戚。
圣人垂大训，灿烂著方册。
至乐和无声，大礼简无迹。
心专守中庸，身不蹈邪僻。
造次常在前，须臾不离侧。
穷爱虽百变，何往不自得。
兹亭聊寓名，和乐在胸臆。
芍药花分赋拈得七言长律
戴梓（清代）

春去惊看芍药花，痴情浑入美人家。华清薄醉风前亸，浣苧多颦月里斜。

艳质岂无疏雨妒，娇香合有上卿加。缘谁破泣朝承露，意我多愁夜吐葩。

粉黛横陈期梦接，胭脂遥引隔阑奢。翻阶翠落娟娟影，照槛光流片片霞。

书带易窥金作埒，蒹葭难倚玉为沙。若教持赠魂应断，无那香肌隐绛纱。
灵岩杂咏用沈德潜韵八首 其四 涵空阁
弘历（清代）

灵岩三百丈，巀嶭凌虚空。高阁俯太湖，镜影澄微风。

吐纳阅今古，变化资鱼龙。清夜净万缘，钟声下梵宫。
结袜子二首 其一 前结袜子
耶律铸（宋代）

五凤声腾白日光，牧野昏荒惨无色。精诚感激致师人，叱咤雷霆觉天窄。
江上吟
李白（唐代）

木兰之枻沙棠舟，玉箫金管坐两头。
美酒樽中置千斛，载妓随波任去留。
仙人有待乘黄鹤，海客无心随白鸥。
屈平辞赋悬日月，楚王台榭空山丘。
兴酣落笔摇五岳，诗成笑傲凌沧洲。
功名富贵若长在，汉水亦应西北流。
重过东园兴怀知己二首 其一
周密（宋代）

东园桃李记春时，杖屦相从日日嬉。乌帽插花筹艳酒，碧莲探韵赋新诗。

广陵散绝清弹苦，岘首碑空雨泪垂。物色已非知己尽，一回临眺一怀悲。
洪休上人少年读书以多病出家居泐潭为马祖修
苏辙（宋代）

早除郎将少年狂，祖塔结缘归故乡。
习气未消余业在，逢人依旧琢诗章。
大洞天
毛奎（宋代）

大洞天连小洞天，洞天今在海南边。
游人剩有磨崖什，闲拂苍苔看几篇。
雨中过颜东郊五首 其四
孙承恩（明代）

密雨渐细微，流云散清霁。斜阳漏微明，返照在水澨。

晚晴人意佳，起步行绕砌。话言杂桑麻，朴野有真意。

我性本丘壑，早已厌尘事。泷冈有宅兆，桑梓情所系。

何当乞身归，与子结邻𢍆。
游仙词三十三首
王镃（宋代）

金钟三响紫微宫，玉树烟飘辇路风。
彩凤已衔仙诏去，九天朝罢五云中。
升堂颂古五十二首 其三十一
释怀深（宋代）

溪头杨柳未堪折，岭上寒梅已过时。欲赠行人无所有，为君拈出岁寒枝。
陈安行舍人阁学挽词三首
杨万里（宋代）

妫水祀百世，莆田生此公。
贤如太丘长，忠似了齐翁。
玉色犹山立，皇居折栋隆。
孝宗最知巳，交臂火城红。
杏溪十首。杏溪
姚合（唐代）

桃花四散飞，桃子压枝垂。寂寂青阴里，幽人举步迟。

殷勤念此径，我去复来谁。
和张文裕初寒十首 其七
司马光（宋代）

何处初寒好，初寒叠石溪。山斜改昏晓，路曲失东西。

拾栗走村稚，凿垣巢乳鸡。我来闲拥褐，曝背草檐低。
颂古二十九首
释师体（宋代）

之乎者也，雪月风花。
头面各别，事同一家。
和贾员外戬见赠玉蕊花栽
徐铉（宋代）

琼瑶一族带花来，便斸苍苔手自栽。
喜见唐昌旧颜色，为君判病酌金罍。
秋怀十首
赵蕃（宋代）

侯芭老于玄，后山称嫡孙。
师法苟自是，顾可名他门。
欲观尹方斋，请视周伯仁。
我亦识此老，一尊思细论。
陪外舅谨斋洎雅山准轩三吴先生游西园摘新茶
黎廷瑞（宋代）

云根得奇草，金芽撷芳鲜。
石鼎生古澜，松风语寒烟。
虽微龙凤制，而得雨露全。
玉尘飞素涛，信美非其天。
临风勿浪啜，侑以离骚篇。
寇参军九日惠诗以左冯翊赵监所遗玉液一壶并
强至（宋代）

久傍严公趋玉帐，近蒙贺监解金龟。
一壶分助登高饮，客宦长安共此时。
卜算子（西窗见剪榴花）
周紫芝（宋代）

絮尽柳成空，春去花如扫。窗外枝枝海石榴，特为幽人好。

密叶过疏篱，薄艳明芳草。剪得花时却倚阑，楼上人垂手。
和国子夏主簿李花
司马光（宋代）

儒宫岑寂觉春闲，仙李繁花重压栏。
碎锦不飞蒙树合，素云欹亚举枝难。
能诗此日当推谢，捧赐他年足继桓。
更约彫盘芦秋实，岂徒农艳一朝看。
戊戌秋明堂礼成庆成宴乐章七首 其五 四边静
陆深（明代）

国祚万年。礼乐重光一统天。玳瑁筵，麒麟殿。瑞霭祥烟，圣主开恩燕。
过浦城赠王令长源二首 其一
陈渊（宋代）

化龙潭上濯沧浪，梦笔峰前憩小棠。十载不辞淹簿领，一同聊小课耕桑。

经纶未展风霜力，文采空馀锦绣肠。莫叹穷荒縻骥足，万人饥冻要扶伤。
友山李道士抱琴来为予作三曲请诗各为之操·
姚勉（宋代）

若有人兮江之干，志在流水兮必观其澜。
清风萧萧兮水声潺潺。吁嗟乎，
世道江河兮谁底其间。
景泰发蓝唾壶歌
程晋芳（清代）

发蓝制本拂菻国，字随音转恒讹乖。景泰仿造特精丽，昨偶把讹从西街。

圆仪仰俯利开阖，黝光自莹非摩揩。洪炉鼓铸仅七载，渐忘边警耽淫哇。

有如金花床上坐，鸡犀翠羽当前排。卫侯彀定避余秽，魏皇吐亦生芳荄。

窃黄小白加涂饰，涌现苍岩古苔色。海南事事尊法轮，描画红莲绕香国。

从知如意难敲破，缘以胎铜坚不愞。云雷四面隐文章，珠玉九天承咳垂。

寡兄此际闭南城，捉发初无叔武迎。镀梁绣袋谗方构，牙盒金钱赏未行。

镕铁键门同范器，石徐唾手图功易。示喜徒传进粥瓯，灌神不改扬瑶觯。

当时佣匠厕卿贰，此技知经谁考艺。钱唐司马善匡扶，寒𠻳何曾忠武异。

翠汁筼筜授秘方，讵闻御物同颁赐。吴言宰相工细唾，讔语阉人示十字。

多年陵冢上牛羊，流沫无人诵碑记。苏勃泥青巧刮磨，区区鉴赏类宣和。

宫人岂少灵芸泪，但洒秋池化碧波。
怀古堂有感 其一
黄裳（宋代）

去住元来自有因，台头山上合栖神。茂林高下閒行客，想见当时一梦新。
果山
刘藻（宋代）

绿阴深锁梵王宫，清磬一声天地空。落叶漫山行不得，始知秋在乱山中。
和吴检详飞跃亭韵 其七
林希逸（宋代）

万善皆由一念基，学能自悟不妨迟。得他渊默天游处，何异抠衣侍子思。
哀鸿
张鹏翮（清代）

一望汪洋剧可怜，更从何处问桑田？鸡鸣犬吠无消息，木落霜桑绝野烟。

半线东堤强挽曳，孤篷渔火傍流泉。嗷嗷待哺民情切，引领恩膏下九天。
至日次韵
萧立之（宋代）

混辟无穷运以刚，积阴打底有微阳。驱驰道路年光晚，收拾身心意味长。

三日南风天不雨，一编周易鬓微霜。乾坤只在梅花上，梅不能言心自香。
磨剑歌
刘崧（元代）

我行四方如飘风，袖有古剑苍精龙。何年尘土凝不灭，苔花绣精青芙蓉。

往者提携访嵩岳，手抉飞泉向空落。划然掣断青丝悬，直恐乘流遂腾跃。

青天白日交风霆，我方赤手试发硎。阴纹差差吐寒月，碧缦隐隐排疏星。

摇拽千仞崖，动荡九泽水。腥浪回天倒海流，阳侯夜哭鱼龙死。

归来䍡𦌉青玉函，紫云为束黄金缄。不愿轻污佞臣血，千年万年保冰雪。
题倪瓒隔江山色图即用其韵 其三
弘历（清代）

斜照翻江石壁明，草堂高致与秋横。吴桥一晌维舟者，大有当年李杜情。
子高作司谏见举自代
刘敞（宋代）

智短多不堪，冗官略自保。念非拨烦用，犹觊赵魏老。

故人紫微仙，自致青云早。回首记平昔，露章慰枯槁。

先容轮囷木，进取万里道。妄意巉岩石，庶几千金宝。

过听为君羞，贪名怯阴讨。人亦谓我何，自笑方绝倒。
临高台三首
吴沆（宋代）

高高轩楹日照东，扶桑柱植西昆仑。
上有明真紫霞客，厮征伯昆役羡门。
月驭叱前驱，风驷殿后奔。
灵衣披披溘晻霭，玉斧断断除烦冤。
虚皇下两耳，授又金简文。
相观峻极不客步，拟轶清气排重阍。
咽日诵黄庭，滴露抄韦编。
羊岐之亡罔象得，蛮触之角醯鸡天，
临台一笑俱超然。
固关道中
钱以垲（清代）

空山夜半听村鸡，肃肃征鞍直指西。谁凿五丁千仞壁，忽封三晋一丸泥。

危崖侧足防蛇迹，密箐垂鞭刺马蹄。呼吸岭头通帝座，问天应不藉丹梯。
怀古题雪十首·李诉怀雪
方凤（宋代）

有唐御极天所命，蠢尔孽臣作枭獍。
克壮谋猷断乃成，出师不愁天雪盛。
衔枚夜渡张柴村，西平有子国有孙。
悬弧不固兵径入，擒取渠魁献至尊。
梦中作
陆游（宋代）

平羌江上月，伴我故山来。
幽兴依然在，浮云正尔开。
清秋才几日，黄叶已成堆。
未醉江楼酒，扁舟可得回？
早春持斋，答皇甫十见赠
白居易（唐代）

正月晴和风气新，纷纷已有醉游人。

帝城花笑长斋客，三十年来负早春。
怀蒋力父监仓
王迈（宋代）

冰结长江少跃鳞，天寒不见雁来宾。翻云覆雨羞馀子，霁月光风忆若人。

丹穴鹓雏行毓瑞，北堂燕喜倍生春。万金消息何时到，一洗胸中万斛尘。
面万湖
王葦（宋代）

农人今岁不施功，浸撒田中谷自丰。
极目黄云无际限，只将晴色望天公。
赠黄子元东归诗
尹台（明代）

童稚情亲竹马前，心期暗许合龙泉。烟波一别三千里，云海相思四十年。

往事真成伤白首，清歌聊为解朱弦。即将挂绂寻仙侣，定拟逢君雁荡边。
水调歌头
佚名（宋代）

应三元，先五日，庆生申。
虞美人
李太古（宋代）

西风海色秋无际。双泪如铅水。白羊成队梦初平。挂杖敲云、云处晓鸿惊。

小琼闲抱银筝笑。问有芳卿否。玉书分付莫开封。明日人间临水、拾流红。